LA UNION – Maipagarop a nabayagen a nagpaso iti visa ti Korean national a naalaan ti droga iti naisayangkat a buy bust operation idiay Brgy. Pagudpud, San Fernando City idi malem kalman.
Immuna a nabigbig iti suspek a ni Sangsu Kim, 21-anyos manipud iti pagilian a Korea ngem liman a tawen nga agnanaed iti pagilian nga addaan ti asawa a Pinay ken dua nga anak.
Iti pannakiuman ti Bombo Radyo kenni P/Insp. Vanessa Gabut ti San Fernando PNP, naamuan nga idi pay March 30, 2013 a nag-expire iti student visa ni Kim ngem agingga April 2016 pay ti pasaporte daytoy.
Kabayatan na, iti imbestigasyon ti pulisya, nabayag metten nga agilaklako ti maiparparit nga agas ni Kim ken adda iti watchlist ti PDEA.
Inlanad met ti gangganaet nga isu nga agilaklako ti droga ket gaputa saan na a kayat nga agdepender kadagiti nagannak na nga adda idiay Korea.
Aramaten na kuma ti kuarta nga ibayad iti hospital bills gaputa kaan-anak laeng ti asawa na.
Maipalagip a dumanon laeng iti lima nga gramo ti marijuana iti naala manipud kenni Kim nga nabalkot iti napuskol a papel ken naikarga iti bag, isu a napagatapan a 20 kilogramo dagiti otoridad.
Iti agdama ket sumaruno nga imbestigaran iti agisupsuplay kenkuana ti droga ditoy met laeng probinsya ti La Union.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn